Nú í sumar reyndi ég aðeins að veita því athygli hvenær dags og þá sérstaklega með tilliti til hitastigs vatns , fiskurinn væri virkastur . Það er löngu þekkt að ljósaskiptin eru virkur tími til veiða , en hvað er það við ljósaskiptin sem kveikir í silunginum að fara á stjá ? Eru það birtuskilyrðin eða er það e.t.v. ölítil en samt merkjanleg breyting á hitastigi vatnsins ? Urriði Mæli maður hitastig vatnsins þegar ekkert er að gerast og svo þegar allt fer á fullt , þá er það mín tilfinning að urriðinn vilji helst vera á stjái þegar hitastigið hefur náð 10°C en dragi sig fljótlega í hlé þegar hitinn fer yfir 14°C . Þetta á alveg jafnt við um það hvort æti sé á yfirborðinu eða ekki , ef yfirborðshitinn fer yfir 14°C þá sekkur urriðinn . Ég hef sannreynt þetta einfaldlega með því að gefa því gaum hvenær uppitökur hætta að morgni eða um hádegi og prófað þá að þyngja flugurnar mínar og veiða dýpra . Oftar en ekki heldur veiðin áfram á sömu slóðum , bara aðeins neðar í vatnsbolnum þar sem hann hefur ekki hitnað eins mikið . Ég leyfi mér að draga þá ályktun af þessu að fiskurinn hörfar ekkert endilega strax út í vatnið þar sem er meira dýpi heldur byrji á því að leita neðar í vatnsbolinn . Auðvitað á þessi kenning aðeins við um þau vötn sem taka miklum breytingum , eru annað hvort grunn eða lituð . Lituð vötn sveiflast meira í hitastigi milli dags og nætur heldur en þau tæru . Sama á við um þau grunnu . Ofangreind hegðun virðist einnig eiga við bleikjuna , nema þá að kjörhitastig hennar er lægra , þ.e. 9 – 13°C . Hún virðist sökkva fyrr en urriðinn og hörfar síðan í framhaldi út í vatnið . En er þetta yfir höfuð nokkuð vandamál hér á Íslandi ? Hvar eru þessi vötn sem hitna svona á Íslandi ? Jú , það kemur mönnum væntanlega á óvart hve vötn hitna hér almennt hratt og mikið yfir sumartímann . Áttu vatnshitamæli ? Leyfðu honum að dingla í vatninu á meðan þú veiðir og kíktu á hann annars lagið . Hver veit nema þú getir haldið áfram að veiða eftir að fiskurinn er hættur að taka á og við yfirborðið .